D ô v o d o v á   s p r á v a

A. Všeobecná časť

Zloženie Národnej rady Slovenskej republiky dané výsledkami volieb v roku 2002 doznalo v priebehu posledných rokov viacero zmien. Týmito zme-nami vznikol stav, keď vláda Slovenskej republiky ustanovená podľa výsledkov volieb už nemá v národnej rade potrebnú politickú podporu. Tým sa značne zužujú možnosti vlády efektívnym spôsobom vykonávať ústavou a zákonmi zverené pôsobnosti pri riadení štátu. Takýto stav by mohol spôsobiť aj to, že vláda by nemohla svojimi rozhodnutiami vykonať niektoré úlohy smerujúce k zabezpečeniu ekonomickej a právnej stability Slovenskej republiky. 
Vzhľadom na vzniknutú politickú situáciu, ústavnú a vládnu krízu sa pred-sedovia všetkých parlamentných politických strán dohodli  na predčasných voľ-bách do Národnej rady Slovenskej republiky, ktoré sa budú konať 17. júna 2006. 
Navrhovaný júnový termín parlamentných volieb je teda reakciou na vzniknutú politickú situáciu, ku ktorej v súčasnosti došlo po podaní demisie troch ministrov za Kresťansko demokratické hnutie.
       
Navrhovaným termínom predčasných volieb do Národnej rady Slovenskej republiky sa zavedie v minulosti zaužívaný júnový termín parlamentných volieb, ktorý bol realizovaný až do roku 1994, kedy sa tento termín  predčasnými voľbami vykonanými v roku 1994 posunul na 30. septembra a 1. októbra. Tým dôjde aj k predĺženiu obdobia medzi parlamentnými voľbami a komunálnymi voľbami a vytvorí sa dostatočný časový priestor na kvalitnú prípravu volieb primátorov, starostov a poslancov obecných a mestských zastupiteľstiev.
Júnový termín parlamentných volieb je opodstatnený i tým, že novej vláde sa vytvorí dostatočný časový priestor na predstúpenie pred Národnú radu Slo-venskej republiky so svojím programovým vyhlásením a žiadosťou o vyslo-venie dôvery, ako aj na prípravu návrhu zákona o štátnom rozpočte na rok 2007, ktorý je vláda povinná predložiť do Národnej rady Slovenskej republiky do 15. októbra 2006.
Vzhľadom na uvedené sa navrhuje skrátiť III. volebné obdobie Národnej rady Slovenskej republiky a vypísať parlamentné voľby v navrhovanom termíne.
Návrh je v súlade s Ústavou Slovenskej republiky.

Doložka
finančných, ekonomických, environmentálnych vplyvov a vplyvov 
na podnikateľské prostredie a na zamestnanosť

Zhodnotenie finančných vplyvov:
	Realizácia predloženého návrhu ústavného zákona si nevyžiada mimo-riadne výdavky, pretože voľby budú v plánovanom volebnom roku. 

Zhodnotenie ekonomických vplyvov:
Návrh ústavného zákona nemá vplyv na hospodárenie podnikateľskej sféry ani iných fyzických osôb a právnických osôb.

Zhodnotenie environmentálnych vplyvov:
Návrh ústavného zákona nepredpokladá žiadny vplyv na životné prostredie. 

Zhodnotenie vplyvov na zamestnanosť:
Predložený návrh ústavného zákona nemá žiadny vplyv na zamestnanosť.

Zhodnotenie vplyvov na podnikateľské prostredie:
Predložený návrh ústavného zákona nemá žiadny vplyv na podnikateľské pros-tredie.

B. Osobitná časť
K § 1
V navrhovanom § 1 sa konštitutívnym spôsobom ustanovuje skrátenie III. volebného obdobia Národnej rady Slovenskej republiky k termínu uskutoč-nenia nových parlamentných volieb.

K § 2
	Vzhľadom na skutočnosti uvedené v predkladanom návrhu nie je potrebné ustanoviť legisvakančnú lehotu. Z toho dôvodu sa navrhuje nadobudnutie účin-nosti ústavného zákona dňom vyhlásenia v zbierke zákonov.